થોરાળા વિસ્તારના ગંજીવાડામાં રહેતા અબ્દુલ સુલેમાનભાઇ નામના યુવકના ઘરે ગત તા.26ના જઇ હિતેષ ઉર્ફે હિતીયો ધનજી ખીમસુરિયા (ઉ.વ.28) અને તેના સાગરીતોઅે અબ્દુલ પર તેમજ તેના ઘર પાંચેક રાઉન્ડ ફાયર કરી અબ્દુલની હત્યાની કોશિશ કરી હતી. અંધાધૂંધ ફાયરિંગ કરી હિતેશ અને તેના સાગરીતો કારમાં નાસી ગયા હતા. દરમિયાન હિતેષ ખીમસુરિયા આજીડેમ ચોકડી માંડા ડુંગર તરફ જવાના રસ્તા પર કારમાં હોવાની હકીકત મળતાં ક્રાઇમબ્રાંચના પીઆઇ એચ.એમ.ગઢવી અને પીએસઆઇ કાનમિયા સહિતનો સ્ટાફ દોડી ગયો હતો. પોલીસે કારમાંથી જ હિતેશને દબોચી લીધો હતો. પોલીસે તલાસી લેતા હિતેશના કબજામાંથી બે કાર્ટિઝ લોડેડ દેશી બનાવટની પિસ્ટલ મળી આવી હતી. પોલીસે કાર, પિસ્ટલ, કાર્ટિઝ સહિત કુલ રૂ.1,16,200નો મુદ્દામાલ જપ્ત કર્યો હતો.